Þingræður haldnar á Alþingi Íslendinga



Ég hefi borið fram brtt. við þetta frv., en það mun ekki vera búið að útbýta henni. Hún er um það að fella niður 2. lið l. gr., svo lækkunin komi ekki niður á verkamannabústöðunum. Það er búið að lækka framlagið til þeirra áður, bæði með því, að þeir fá ekki sinn hluta af hátekjuskattinum, né heldur sinn hluta af tekjum tóbakseinkasölunnar. Ef enn er komið með nýja lækkun. þá er oft höggvið í hinn sama knérunn. Annars vil ég segja það um þetta frv., að ef það ástand skapast, sem vel getur orðið, sem miðað er við í þessu frv., þá hygg ég, að svo sé komið, að ástæða sé til að kalla þing saman. Ef menn hugsa sér að kalla ekki saman þing út af slíku ástandi, þá hygg ég, að það sé ekki nóg að líta ríkisstj. hafa niðurskurðarheimild, heldur yrði þá einnig að láta hana hafa heimild fyrir auknar tekjur. Ég er þess vegna ekki neitt hrifinn af þessu frv. í sjálfu sér, þó ég beri fram þessa brtt. af þeim ástæðum, sem ég hefi þegar greint.

*Fjmrh. (Jakob Möller) Ég stend aðeins upp til þess að leggja á móti brtt. hv. þm. V.-Ísf. Ég vil taka það fram um leið, að það er í raun og veru misskilningur, að þetta þurfi að kenna niður á framkvæmdum að því er snertir byggingu verkamannabústaða, af þeirri einföldu ástæðu, að það dettur engum manni í hug, að til þess komi, að verkamannabústaðir verði byggðir á árinu 1941 af ástæðum, sem öllum eru kunnar. Það er því aðeins um það að ræða að safna fé í sjóði. Þó það geti vitanlega verið hentugt að eiga slíka sjóði, og þá heldur stærri en minni, þegar ástandið fer að batna og möguleikar eru fyrir því að nota féð til framkvæmda, þá eru möguleikar byggingarsjóðanna engan veginn einungis bundnir við slíka sjóðssöfnun. því gert var ráð fyrir í upphafi, að allar aðalframkvæmdir væru byggðar á lántökum, en ekki fjársöfnun, sem ætti sér stað með tillögum fra ríkissjóði og sveitarfélögum. Það var tilætlunin, að þau stæðu undir greiðslum á vaxtamismun, sem væri á lánum, sem byggingarsjóðirnir taka, og þeim lánum, sem þeir lána til einstakra félaga. Hinsvegar eiga sjóðirnir nægilega miklar eignir til þess að standast þann kostnað í náinni framtíð. Það væri því mjög ósanngjarnt með tilliti til þeirra annara ákvæða, sem frv-. felur í sér, ef þetta væri fellt undan, því það eru líkur til, að það sé sízt ástæða til þess af öll því, sem í frv. er.

*Ásgeir Ásgeirsson: Ég sagði ekki í minni ræðu áðan, að samþykkt minnar till. hefði áhrif á byggingu verkamannabústaða á þessu ári eða næsta ári. En hinu held ég fram, að það, hvað miklu sjóðirnir taka við, hafi áhrif á byggingu og vaxtakjör verkamannabústaða í framtíðinni. Um það er ekki hægt að deila. Þó sjóðirnir hafi nóg til að lækka vexti, eins og verið hefir, þá mun ekki vanþörf á, ef sjóðirnir eru nægilega sterkir til þess, að hafa vextina enn lægri en þeir hafa verið. það er líka svo í mörgum borgum í nágrannalöndum okkar, að vextir á slíkum byggingum eru orðnir lægri en nokkrum hefir dottið í hug ennþá, að þeir yrðu hér. En allir geta séð, hvílíka þýðingu það hefir fyrir verkamenn og þeirra lífskjör. Það er þess vegna, að ég ber fram þessa brtt. Nú veit ég, að það eru ýmsir sjóðir, sem ekki ráðstafa til fulls sjóðsinnstæðum sínum, og vildi ég gjarnan, að þessir sjóðir nytu vegna framtíðarinnar sömu réttinda um ríkisframlag, þar sem búið er að klípa tvisvar af þeim áður.

*Steingrímur Steinþórsson: Ég get ekki sagt, að ég sé hrifinn af þessu frv. út af fyrir sig. Ég hefi litið á þetta svipað og hv. þm. V.-Ísf., að ef svo alvarlegir atburðir koma fyrir, sem vel kann að verða, að það þurfi að skera niður lögboðnar greiðslur í jafnstórum stíl, þá hljóti það að verða hlutverk þingsins að koma saman, og þá vegna margra annara hluta en hér um ræðir. Ég verð að segja, að þetta frv. hefir tekið miklum bótum frá því að það var lagt fyrst frum. Ég hefði aldrei getað greitt því atkv., ef ákveðið um að lækka jarðabótastyrkinn um 35% frá því sem ákveðið er í l., til einstakra jarðabóta, hefði verið áfram í því. Ég lít svo á, að það hefði ekki verið hægt að gera það. Það verða teknar út jarðabætur í sumar, sem að nokkru leyti er búið að vinna áður, en það hefir verið ráðizt í þær í því trausti, að menn fengju út á þær þann styrk, sem ákveðinn er í l. til einstakra jarðabóta. Um þetta þarf ekki að ræða frekar, því það er fellt burt. Þetta gerir það m.a. að verkum, að ég sé mér fært að greiða frv. atkv. Ég geri það þó ekki af þeirri ástæðu, að ég viti ekki, að það er í raun og veru ómögulegt, eins og þessi mál hafa verið framkvæmd hin síðari ár, að minnka eða draga svo mikið úr vissum fjárveitingum eins og hér hefir verið gert. Ég vil einkum henda á liðinn um endurbyggingu íbúðarhúsa í sveitum. Það er svo, eins og hv. þdm. vita, því það hafa verið gefnar skýrslur um það til ríkisstj. og til fjvn., að samkv. reglum, sem gilt hafa um þennan styrk, þá bíða um 300 menn víðsvegar um landið. sem rétt eiga á styrk og byggt hafa í skjóli löggjafarinnar. Þeir bíða eftir því að fá þennan styrk greiddan, en verða á meðan að reyna að velta til á einhvern hátt þeim skuldum, sem á byggingunum hvíla. Ef þessi l. koma til framkvæmda, þá verða þeir enn að bíða í mörg ár eftir að fá þann styrk greiddan, sem þeir eiga rétt á samkv. löggjöf þeirri, sem gilt hefir í þessum efnum. það mun nú vera svo, að samkomulag hafi orðið um það í ríkisstj., að þetta frv. skyldi fara í gegn í þeim búningi, sem það nú hefir, og þrátt fyrir það, þó ég sé mjög óánægður með sum ákvæði frv., þá mun ég beygja mig fyrir þessu samkomulagi og greiða frv. atkv. En það geri ég af þeim ástæðum, sem ég hefi áður greint, að ástandið er svo ískyggilegt, og þungi þess hvílir mest á stjórninni, og stjórnin hefir komið sér saman um þessa lausn, og það er fyrst og fremst fyrir þeim rökum, sem é beygi mig, en vil láta þessa stuttu greinargerð nægja að þessu sinni.

Forseti (JörB): Útbýtt er í deildinni brtt. á þskj. 563. - Brtt. er of seint fram borin, og þarf því að leita afbrigði frá þingsköpum til þess að hún verði tekin til meðferðar á fundinum.

Forseti (JörB): Ég vil leyfa mér að mælast til þess, að þeir, sem taka til máls, takmarki ræðutíma sinn, því við höfum ekki nema fáeinar mínútur til umráða.

*Einar Olgeirsson: Það gat verið um tvennt fyrir stj. að gera, að reyna að skera niður gjöldin eða að auka tekjurnar. Fyrir þessari hv. deild hefir legið frv. um, að togaraeigendur skyldu ekki vera útsvarsfrjálsir lengur, en það var farið þannig með það, að nú eru þeir ekki aðeins skattfrjálsir, heldur einnig útsvarsfrjálsir. Það er séð um það, að þeir, sem geta borgað, fái að halda öllu sínu, en farin sú leiðin að skera niður bráðnauðsynleg fjárframlög, ekki aðeins til verklegra framkvæmda, heldur einnig til þeirra sjóða, sem eru til tryggingar fyrir almenning í landinu. Þetta eru sjóðir, sem endurbótamennirnir gátu verið stoltir af. Allt þetta virðist eiga að skera niður, og það á sama tíma, sem á að viðhalda skattfrelsi togaraeigenda. Það synir, hvert stjórnin stefnir, að hlífa þeim, sem gætu borgað, og gera ekkert, sem gæti tryggt afkomu verkalýðsins í landinu. Nú vildi ég bara mega spyrja, sérstaklega í sambandi við það, sem hv. 2. þm. Skagf. lýsti yfir áðan, um að það væri samkomulag í stj. um afgreiðslu þessa máls, og út af þeim upplýsingum, sem komu fram, hvort ráðherra Alþfl. í stj. hefir verið sammála um þann niðurskurð, sem hér liggur fyrir, að skera niður um 35% framlög til verkamannabústaða, lífeyrissjóðs og annars slíks. Ég vildi spyrja að því, á hvern hátt stj. heimilast að nota þennan rétt. Er það svo, að til þess þurfi aðeins 3 ráðh., eða þurfa þeir að vera 5? Þar sem það er upplýst, að Alþfl. hefir engu um þetta ráðið, væri gaman að vita, hvort ráðh. flokksins í ríkisstj. er á sama máli og flokkurinn í þessu, eða hvort ekki er fullt samkomulag um þetta í stj., og ennfremur væri gaman að vita, hvort hans samþykki þurfi til þess að nota heimildina. Ég vil upplýsa, að ef svo er komið, að Framsfl. og Sjálfstfl. komi sér saman um slíkt án þess að Alþfl. komi þar til,er sá flokkur orðinn eins og fimmta hjól í vagni í ríkisstj. og þátttaka hans þar alveg þýðingarlaus, ef gert er slíkt samkomulag, hvað sem Alþfl. segir um það. Þá vildi ég koma að því, hvað þingið er að gera með því að gefa stj. þá heimild, sem hér er um að ræða. Með því er þingið að fremja sjálfsmorð. Það er að leggja í hendur annara það vald, sem það eitt á að hafa. Það var fróðlegt að heyra til hv. 2. þm. Skagf. Hann segir, að af því að samkomulag hafi orðið, muni hann beygja sig. Maður fær að vita, hvernig það eru ráðherrarnir, sem ráða, í hæsta lagi 3. Það er farið með málin í þingið og sagt: Þetta eigið þið að samþykkja; ef þið gerið það ekki, eigið þið á hættu að missa bitlinga og góðu stöðurnar, - og svo standa þeir upp, eins og hv. 2. þm. Skagf., og segja, að samkomulag hafi orðið um þetta og því verði að samþykkja það. Ég held, að þingið sé kallað saman til annars en að gera þetta. Á þennan hátt er hver eftir annan beygður og meiri hl. fenginn. þennan hátt er þingræðið á Íslandi að drepa sjálft sig og rotast út af í aumingjaskap, með því að beygja sig í hvert skipti sem einhverjum skuldakónginum þóknast að setja hnefann í borðið. Það líður aldrei meira en einn dagur, í þetta skipti reyndar frá laugardegi til mánudags, þá eru þeir búnir að beygja sig. Þegar til kemur, láta þeir útgerðarmennina vera útsvarsfrjálsa eftir sem áður. og svo þegar koma einhverjar tillögur um að bæta úr atvinnuleysinu, er þeim stungið undir stól og þeir peningar, sem líklegir væru til þess að bæta kjör fólksins, eru látnir vera áfram í vasa stórgróðamannanna. þessum aðferðum vil ég mótmæla.

*Haraldur Guðmundsson: Ég er að vona, að fjmrh. komi hingað inn. Í sambandi við á. við 1. gr., um að fella niður 35% af framlaginu til lífeyrissjóðs, vildi ég mega segja, að þetta er ekki fært á annan hátt en þann, að greiðslunni sé slegið á frest. Lífeyrissjóður Íslands er eign þeirra manna, sem borga í sjóðinn. Það, sem lagt er til elli- og örorkubóta, á að endurgreiðast með kr. 200000 á á ári í 50 ár. Ég hefi rætt við hæstv. fjmrh. um þann skilning, að greiðslunni til lífeyrissjóðs verði slegið á frest sem nemur því árabili, sem um er að ræða en engan veginn að greiðsla falli niður, því það væri beinlínis að ræna annara eign, að skilja heimildina svo. Ég sé, að hæstv. fjmrh. er kominn, og vildi ég spyrja hann, hvort ekki væri rétt hermt hjá mér, að ekki sé hægt að fella niður þessa greiðslu, heldur á að fresta henni þannig, að sú skuld. sem lífeyrirssjóður er í við ellilaunasjóð, borgist, en verði slegið á frest. Ég vona, að hæstv. ráðh. þurfi ekki að grípa til þessarar heimildar, því allar líkur eru til þess, að lífeyrissjóður gæti keypt ríkisskuldabréf fyrir mikilli upphæð. Um frv. í heild vil ég segja það, að mér virðist eðlilegt, að ráðh. óski eftir að hafa þessa heimild á þessum tímum, en mér er það ráðgáta, að hann skyldi ekki óska eftir að hafa víðtækari heimild, til þess að greiða úr fyrir þeim, sem verst verða úti, ef nauðsynlegt yrði.

*Fjmrh. (Jakob Möller): Út af fyrirspurn hv. þm. Seyðf. get ég ekki sagt annað en það, að samkv. því, sem hann gerir grein fyrir, skilst mér það rétt vera, en ég hefi ekki athugað það sjálfur. Ég geri ráð fyrir, að um þetta geti orðið einhverskonar samkomulag milli ríkisstj. og tryggingarstofnunarinnar.

*Viðskmrh. (Eysteinn Jónsson): Ég vil aðeins leyfa mér að bera fram skrifl. brtt. um eitt atriði, sem um er að ræða í þessu frv. í sambandi við þær stofnanir, sem eiga að tilnefna menn í gjaldeyris- og innflutningsnefnd. Í 1. málsgr. 1. gr. frv. er skýrt frá því, að ríkisstj. skuli skipa einn fulltrúa í þessa n. samkv. tilnefningu bankastjóra Landsbanka Íslands, og einn skv. tilnefningu bankastjóra Landsbanka Íslands h/f. Nú hefir fjhn. ætlazt til, að þessu verði breytt á þá leið, að þessir menn verði tilnefndir af bönkunum án þess að það verði tekið fram, hvaða aðilar skuli hafa þetta með höndum, enda er óviðkunnanlegt að benda þannig á einstaka aðila innan þessara stofnana. Í samráði við fjhn. vil ég leyfa mér að bera fram skrifl. brtt. við 1. gr., um að orðið „bankastjóra“ á tveimur stöðum í 1. málsgr. gr. falli niður, og verður það þá sameiginleg yfirstjórn bankanna, sem hefir þessa tilnefningu með höndum. Okkur finnst leiðinlegt að láta þetta standa svona í l.

Forseti (JörB): Hv. dm. hafa heyrt hina skrifl. brtt. hæstv. viðskmrh., en til þess að till. verði tekin til meðferðar á fundinum, verður að veita tvenn afbrigði frá þingsköpum, þar sem till. er skrifleg og auk þess of seint fram borin.

*Ásgeir Ásgeirsson: Ég hefi borið fram brtt. við þetta frv., sem ekki er búið að útbýta hér í d. enn. Hún er við 2. málsgr. 1. gr. og er á þá leið, að í stað orðanna „Ennfremur .... formaður nefndarinnar“ í upphafi 2. efnismálsgr. komi: Ennfremur skal ríkisstj. skipa þriggja manna nefnd, einn eftir tilnefningu Sambands íslenzkra samvinnufélaga, annan eftir tilnefningu Verzlunarráðs Íslands og hinn þriðja eftir tilnefningu Alþýðusambands Íslands. Nefndin kýs sér formann. Þessar þrjár stofnanir svara að ýmsu leyti til þeirra þriggja flokka, sem nú hafa samstarf um ríkisstj., og Alþýðusamband Íslands hefir líka haft aðila í gjaldeyrisn., og er lítt skiljanlegt, hver nauðsyn er á að útrýma fulltrúa Alþýðusambands Íslands eða Alþfl. úr þessari vörumiðlunarn., sem nú á að fara að setja upp. Án þess að þessi till. nái samþykki verður ekki samkomulag við okkur Alþfl.-menn um þessa breyt. á l. um gjaldeyrisverzlun. Okkur hefir skilizt, að það myndi verða reynt að fullnægja óskum Alþfl. í sambandi við þær breyt., sem gerðar væru á l. þessum.

*Viðskmrh. (Eysteinn Jónsson): Ég tel, að nokkurs misskilnings kenni um þetta mál hjá hv. þm. V.-Ísf., því að eins og vörumiðlunarn. á að vera skipuð samkv. þessu frv. tel ég, að sjónarmið neytenda komi fram, sem hann telur, að Alþýðusamband Íslands vilji draga fram, en ég vil benda á það, að Samband íslenzkra samvinnufélaga hefir fullkomlega hagsmuni neytenda fyrir augum, ef menn vilja fara út í það. En þessi skipun vörumiðlunarn. er miðuð við það, að hinir tveir helztu þeirra aðila, sem hafa deilt um það, hvernig innflutningnum hefir verið skipt, hafi hvor sinn fulltrúa, og auk þess sé í henni einn oddamaður, tilnefndur af ríkisstj. Ég verð að segja það, að ég held, að það sé ekki gerlegt að fela oddamanni frá neinum öðrum en ríkisstj. að leggja lóðið á vogarskálina. Ég sé því ekki fyrir mitt leyti, að það mæli með þessari brtt. hv. þm. V.-Ísf., að hún byggist á samkomulagi, er Alþfl. hafi gert um þessi mál. Þó mega menn ekki misskilja orð mín svo, að þetta sé gert til þess að útiloka áhrif Alþfl., enda hefir Alþýðusamband Íslands engan fulltrúa í gjaldeyrisn. eins og nú standa sakir. Það er aðeins einn Alþfl.-maður í þeirri n., skipaður af þeim ráðh., sem með þessi mál fer, og er gert ráð fyrir, að svo verði áfram, og með þeirri skipan gjaldeyrisn. held ég, að full trygging fáist fyrir því, að það sjónarmið hv. þm. V.-Ísf., sem vill láta fulltrúa frá Alþýðusambandi Íslands komast í vörumiðlunarn., komi til greina gegnum oddamann frá ríkisstj., ef það kemur ekki nægilega fram með öðrum hætti.

*Ásgeir Ásgeirsson: Hæstv. viðskmrh. talaði um Samband íslenzkra samvinnufélaga og Verzlunarráð Íslands sem þá tvo aðila, er hefðu deilt um innflutninginn, og þegar fulltrúar þeirra beggja eiga að vera í vörumiðlunarn. og oddamaður á að vera í henni, þá held ég, að bezt væri, að hann kæmi frá Alþfl. eða þá gegnum Alþýðusambandið. Ég sé ekki, að neitt útlit sé fyrir, að deilan verði leyst með því móti að setja báða deiluaðila í n. og hafa oddamanninn skipaðan af þeim ráðh., sem með þessi mál fer, og sem einhverjir hafa e. t. v. deilt við líka. Mér hefði þótt æskilegra, að Sjálfstfl. hefði gert bandalag við okkur Alþfl.-menn um að bera fram þessa brtt. Það er ekki annað sjáanlegt en að þessi brtt. sé komin frá Framsfl., og ekki sjáanlegt, að Sjálfstfl. eða þeir fulltrúar hans, sem starfa í þessari n., vinni neitt við það, þó að þessi breyt. verði samþ. Ég gerði mér því von um, að Sjálfstfl. myndi standa að þessari brtt. með okkur Alþfl.-mönnum, en sú liðveizla Sjálfstfl. hefir brugðizt okkur.

* Atvmrh. (Ólafur Thors): Ég geri ráð fyrir því, að eftir næsta haust geti komið til mála, að Sjálfstfl. geri samning við Alþfl. um völd Alþýðusambandsins, en meðan Alþýðusamband Íslands er aðeins valdaklíka fámenns flokks, hefir Sjálfstfl. ekki ástæðu til að líta á það sem viðurkenndan aðila fyrir neytendur í landinu.

*Ásgeir Ásgeirsson: Ég geri ráð fyrir, að hæstv. atvmrh., sem síðast talaði, hljóti að viðurkenna það, að það séu einhverjir og ekki fáir neytendur í Alþýðusambandi Íslands. Fyrir okkar leyti vil ég segja það, að þessi brtt. er borin fram með það fyrir augum, að enginn hinna þriggja flokka, er styðja núv. ríkisstj., verði afskiptur um áhrif í þessari n., heldur eigi þeir allir þar nokkurn hlut að máli. Það er þetta, sem liggur bak við það, að við vildum samband við Sjálfstfl. um þetta mál, en ekki bein pólitík.

Forseti (JörB): Hv. þm. V.-Ísf. hefir afhent mér brtt. sína skriflega vegna þess að till. er ekki komin úr prentsmiðjunni ennþá. Till. hljóðar svo: [sjá þskj. 562]. Til þess að till. megi koma til atkv. á þessum fundi, verður að veita tvöföld afbrigði frá þingsköpum.

*Einar Olgeirsson: Herra forseti! Ég heyrði það á þeim umr., sem fram hafa farið um þetta mál, að þm. ræða alls ekki um málið, sem fyrir liggur, enda er það varla von, því það er búið að gera málið svo ómerkilegt með þessari breyt. á l. um gjaldeyrisverzlun, að það nálgast alls ekki það að vera lausn á verzlunarmálunum. Það er í engu sambandi við verzlunarmálin, nema að því leyti, að það á að setja á stofn tvær nýjar n., sem eru alveg jafnóþarfar eins og innflutningsn., sem fyrir er. Það er afareðlilegt, eins og málið liggur nú fyrir, að þm. ræði um, hvaða flokkar eigi að fá fulltrúa í n. Í stað þess að fá framgengt miklu réttlætismáli, sem Sjálfstfl. hefir barizt fyrir, og er búinn að standa í ógurlegri baráttu á stjórnmálasviðinu til þess að koma fram réttlætismálunum, kemur nú í ljós árangurinn af þessari hetjulegu baráttu Sjálfstfl., sem er tvær nýjar n. til viðbótar við þá, sem fyrir er. Sjálfstfl. hefir lýst því yfir, að hann væri alveg mótsnúinn ranglæti og spillingu í þjóðfélaginu. Hér er brugðið út af þeirri venju, sem hefir viðgengizt hingað til. Slíkar n. sem þessi er hafa venjulega verið skipaðar samkv. tilnefningu þriggja stærstu þingflokkanna, en nú virðist eiga að breyta út af þeirri venju. Ummæli hv. þm. V.-Ísf. geta skýrt þetta að nokkru leyti. Þessi hv. þm. segir, að Alþfl. hafi boðið Sjálfstfl. að koma þessu í gegn móti vilja Framsfl., og þá var það fyrst orðið algerlega öruggt, að hægt yrði að koma þessu máli mjög fljótlega í gegn. En þá fór Sjálfstfl. að semja við Framsókn, Sjálfstfl. hætti að berjast fyrir réttlætismálunum, og má af því sjá, hver alvara hefir legið þar á bak við, og afleiðingin af þessu öllu er sú, að nú á að fara að bæta við tveim nýjum n., sem eru óþarfar með öllu. Það er alveg eðlilegt, að Sjálfstfl. vilji fá sinn fulltrúa í n., en ég sé bara ekki, hvers vegna Alþ. á að fara að samþ. slíkt, því að Alþ. er nú búið að fá nóg af því að setja upp nýjar n. Mér finnst, að þar sem tveir stjórnmálaflokkar reyna að bræða sig saman, ættu þeir að vinna það nokkurn veginn kauplaust, eða setja ráðh. í það og láta þá hafa þetta sem aukastarf, eða þá, ef það þætti ógerlegt, mætti athuga, hvort ekki væri fært að láta Samband íslenzkra samvinnufélaga taka að sér að bræða saman hagsmuni þessara tveggja flokka. Það, sem Alþ. ætti að gera, er að leggja innflutningsn. niður og láta menn fá að reyna, hvernig þá gengi að skapa heilbrigt skipulag í þessum málum. Annars virðist það einkennilegt og fjarri allri heilbrigðri skynsemi, þegar menn eru hræddir um, að vöruvöntun verði í landinu, að þá skuli vera þrjár n. launaðar úr ríkissjóði til þess að hafa eftirlit með, að menn fái að flytja vörur inn í landið. Það virðist, vægast sagt, vera svo ósamrýmanlegt skipulag, að það er makalaust, að Alþ. skuli þessa síðustu daga, sem það situr að þessu sinni, gera enn fleiri tilraunir en það hefir áður gert til þess að afstýra því, að menn geti fengið að flytja vörur inn í landið, og ættu hv. þm. að hugsa sig vel um, hvað þetta hlýtur að vera hlægilegt. Enginn þm. Sjálfstfl. hefir nú staðið upp til að berjast fyrir réttlætismálunum, sem þeir hafa talað mikið um, og mér þætti gaman, ef einhver vildi segja, í hvaða sambandi þetta frv. væri við þau; ég býst við, að það gæti verið fróðlegt fyrir kjósendur Sjálfstfl. hér í Reykjavík. Ég held, að hið réttasta væri að leggja allar þessar n. niður, og ég mun fyrir mitt leyti greiða atkv. móti frv.